Anette Trettebergstuen

**Anette Trettebergstuen** (født 1981) er en norsk PR-rådgiver og tidligere politiker (Ap).

Hun var kultur- og likestillingsminister i Jonas Gahr Støres regjering fra 2021 til 2023. Hun var innvalgt på Stortinget fra Hedmark fra 2005 til 2025. Hun var sentralstyremedlem i Arbeiderpartiet fra 2009 og har vært leder for Arbeiderpartiets kvinnenettverk. Trettebergstuen har også vært engasjert i Europabevegelsen og Europeisk Ungdom. Hun var i 2020 en av feministene bak et «Opprop for inkluderende kvinnekamp», som dannet grunnlaget for Inkluderende feminisme-initiativet.

## Biografi
Trettebergstuen vokste opp på Ridabu i Hamar, og har bakgrunn fra Europeisk Ungdom og AUF i Hedmark. Hun startet den politiske karrieren da hun som femtenåring etablerte Hedmark Europeisk Ungdom sammen med Ingrid Langerud i 1997, og dannet Europeisk Ungdoms yngste fylkesstyre. Etter ett år ble Langerud fylkesleder i Akershus Europeisk Ungdom, mens Trettebergstuen ble fylkesleder i Hedmark, et verv hun hadde til 2000. Hun var deretter sentralstyremedlem (2000–2001) og politisk nestleder (2001–2002) i Europeisk Ungdom. Trettebergstuen var også fylkesleder i Hedmark AUF 2002–2005. Hun satt i kommunestyret og formannskapet i Hamar fra 1999 til hun ble valgt inn på Stortinget i 2005. Trettebergstuen vant tredjeplassen på Hedmark Arbeiderpartis stortingsvalgsliste etter kampvotering mot sittende stortingsrepresentant Eirin Faldet. Trettebergstuen, som var AUFs kandidat, vant voteringen med 71 mot 70 stemmer. 

Hun arbeidet som prosjektmedarbeider i Europeisk Ungdom 2000–2002, som fylkessekretær i Hedmark AUF i 2002 og siden som politisk rådgiver for Arbeiderpartiets stortingsgruppe med saksfelt justis, samferdsel, energi og miljø. Hun har studert statsvitenskap, psykologi og *public management* ved Høgskolen i Oslo, Høgskolen i Hedmark og Universitetet i Oslo. Trettebergstuen er nestleder i Hedmark Arbeiderparti. Fra 2004 til 2006 var hun også sentralstyremedlem i Arbeidernes ungdomsfylking. I perioden 2005–2006 satt hun i styret i Homofile og lesbiske sosialdemokrater, Arbeiderpartiets homonettverk. Siden 2007 har Trettebergstuen vært sentralstyremedlem i Europabevegelsen. Trettebergstuen sitter også som den yngste i Arbeiderpartiets sentralstyre, hvor hun ble innvalgt i 2009. I 2019 ble hun valgt til leder i Arbeiderpartiets kvinnenettverk. 

Trettebergstuen ble innvalgt på Stortinget fra Hedmark i 2005 og gjenvalgt i 2009, 2013 og 2017. I 2017 var hun Arbeiderpartiets førstekandidat i Hedmark. Hun satt i perioden 2005–2009 i Utenriks- og forsvarskomiteen. Etter valget i 2009 ble hun arbeids- og sosialpolitisk talskvinne for Arbeiderpartiet og medlem av Arbeids- og sosialkomiteen. Sommeren 2015 flyttet hun over til Familie- og kulturkomiteen og ble talsperson for Arbeiderpartiet på familie- og kulturpolitikk. Trettebergstuen satt i Arbeiderpartiets gruppestyre i stortingsgruppa 2009–2015 og 2017–2021. Hun var medlem av Stortingets delegasjon til Den interparlamentariske union (IPU) og satt i IPUs komite for FN-saker fra 2013 til 2017.

Trettebergstuen har engasjert seg for en inkluderende feminisme. I 2020 stilte Trettebergstuen seg som likestillingspolitisk talsperson i Arbeiderpartiet bak et tverrpolitisk «Opprop for inkluderende kvinnekamp» som ble publisert av 2&nbsp;476 feminister, som ledet til etableringen av nettverket og organisasjonen Inkluderende feminisme. I 2023 stilte hun seg bak et feministisk opprop mot transfobi som samme nettverk stod bak, denne gangen som likestillingsminister.

Nettstedet Gaysir kåret i 2009 og i 2010 Trettebergstuen til «Norges mektigste lesbiske kvinne». I 2008 og 2011 kom hun på andreplass i samme kåring, bak henholdsvis Dagbladets sjefredaktør Anne Aasheim og programleder Christine Koht. Trettebergstuen mottok, sammen med Bård Nylund, Sørlandets litteraturpris 2018 i kategori sakprosa for boka *Homo*.

Trettebergstuen kunngjorde 23. juni 2023 at hun ønsket å gå av som kulturminister på grunn av alvorlige feil hun gjorde knyttet til habilitet overfor tre personer. Hun uttalte at hun hadde hatt en feil tolkning, eller feil forståelse av, habilitetsreglene.

På fritiden har Trettebergstuen jobbet som disc jockey på forskjellige utesteder i Oslo.

I 2025 ble hun ansatt som PR-rådgiver i Try.

## Stortingskomiteer
* 2015–2017 andre nestleder i Familie- og kulturkomiteen
* 2013–2015 medlem av Arbeids- og sosialkomiteen
* 2009–2013 andre nestleder i Arbeids- og sosialkomiteen
* 2005–2009 medlem av Utenrikskomiteen
* 2005–2009 medlem av Den utvidede utenrikskomiteen

## Regjering
Trettebergstuen ble utnevnt til kultur- og likestillingsminister i Jonas Gahr Støres regjering som tiltrådte 14. oktober 2021. Hun erklærte sin avgang den 23. juni 2023, i kjølvannet av flere saker hvor hun selv sa at hun gjorde alvorlige feil i håndteringen av egen habilitet, og fikk formelt avskjed i nåde 28. juni 2023.

## Referanser




## Eksterne lenker
* 
* 
* 
* Arbeiderpartiet – Biografi